text: Rådyr i stål får farten ned
  21 januar 2013 kl. 14.45
  En smed ved Brændstrup i Vejen kommune er træt af bilister, der drøner forbi hans virksomhed i høj fart. Derfor har han smedet et rådyr i stål, som nu står på spring ude i vejkanten. Og det hjælper.
  Jørgen Holst er smed i den lille landsby Brændstrup. Her fik han pludselig en lys ide, da han stod og arbejdede på en profil af et rådyr, som en kunde havde bestilt hos ham.
  Han besluttede at lave en kopi, som nu står ved vejsiden.
  Alt for mange bilister kører nemlig mere end de tilladte 50 km/t gennem byen. Men det kan rådyret i stål ændre på.
  - Vi kan se, at den har haft den effekt, at folk bremser ned for den. Og det er vi rigtig glade for, siger Jørgen Holst.
  
  Nabokonen bremsede op
  Rådyret er mest effektivt i de mørke timer, når lyskeglen fra bilen pludselig rammer rådyret. Naboens kone var blandt de første bilister, der måtte op på bremsen.
  - Hun bremsede - og tænkte: Så løb da over vejen, så jeg kan komme forbi. Men så opdagede hun, at den står fast.
  Rådyret har nu fået sit eget liv på Facebook. Mere end 10.000 facebookbrugere har set det billede, Jørgen Holst har lagt ud på Facebook af sit nye påfund.
  Og der er allerede kommet en enkelt bestilling på et "fart-dræber-rådyr".
  